**Vyhlásenie o spracúvaní osobných údajov**

**pri spracúvaní osobných údajov pri zabezpečovaní povinností**

**v súvislosti s ochranou verejného zdravia**

V súlade s Nariadením[[1]](#footnote-2) a Zákonom[[2]](#footnote-3) o ochrane osobných údajov prevádzkovateľ **Mestská časť Bratislava-Karlova Ves, so sídlom: Námestie sv. Františka 8, 842 62 Bratislava, IČO: 00 603 520 (ďalej len „zamestnávateľ“, „škola“ alebo „prevádzkovateľ“),** spracúva vaše osobné údaje. Pri spracúvaní osobných údajov Prevádzkovateľom ste dotknutou osobou, t. j. osobou o ktorej sú spracúvané osobné údaje, ktoré sa jej týkajú.

Účel spracúvania osobných údajov a právny základ

Vláda Slovenskej republiky vyhlásila počnúc dňom 12. marca 2020 od 06:00 hod mimoriadnu situáciu, podľa zákona Národnej rady SR č. 42/1994 Z. z. o civilnej ochrane obyvateľstva.

**Podľa § 16 cit. zákona sú právnické osoby (Škola) povinné okrem iného pripravovať a zabezpečovať ochranu svojich zamestnancov, osôb prevzatých do starostlivosti a osôb, ktoré môžu ohroziť.**

V súlade so zákonom č. 103/2015 Z. z. úplné znenie zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov sú podľa § 52 právnické osoby okrem iného povinné plniť opatrenia na predchádzanie ochoreniam podľa § 12 ods. 2 písm. h), **podľa ktorého je právnická osoba povinná zakázať alebo obmedziť výkon povolania u osôb chorých na prenosné ochorenie alebo podozrivých z takého ochorenia**.

Dňa 30. septembra 2020 vyhlásila vláda Slovenskej republiky uznesením č. 587 núdzový stav podľa čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov. V súvislosti s vyhlásením núdzového stavu vydáva vláda SR ďalšie uznesenia, ktorými prijíma opatrenia na zamedzenie šírenia Covid – 19, aktuálne uznesenie vlády SR č. 44 z 20. januára 2021, ktorým sa zavádzajú obmedzujúce opatrenia v období od 27. januára 2021 05:00 hod. do uplynutia 2. februára.

Ak bude pretrvávať potreba spracúvať osobné údaje s cieľom ochrany života a zdravia aj po skončení mimoriadnej situácie, Prevádzkovateľ zváži všetky okolnosti a v prípade potreby bude vaše osobné údaje spracúvať v súlade s čl. 6 ods. 1 písm. d) Nariadenia, podľa ktorého môže prevádzkovateľ spracúvať osobné údaje, ak je nevyhnutné, aby sa ochránili životne dôležité záujmy dotknutej osoby alebo inej fyzickej osoby.

Na zabezpečenie úloh súvisiacich so zamedzením šírenia ochorení (pandémia) môže prevádzkovateľ spracúvať osobné údaje osôb vstupujúcich do priestorov a na pracovisko na základe plnenia zákonnej povinnosti v súlade so Zákonom o ochrane osobných údajov a Nariadením (čl. 6 ods. 1 písm. c) Nariadenia v spojení s § 13 ods. 1 písm. c) Zákona o ochrane osobných údajov). Na tento účel môže spracúvať aj osobitnú kategóriu osobných údajov, v súlade s čl. 9 ods. 2 písm. i) Nariadenia v spojení s § 16 ods. 2 písm. j) Zákona o ochrane osobných údajov.

**Na tento účel môže prevádzkovateľ spracúvať osobné údaje týkajúce sa zdravia, zdravotného stavu, prípadne kontrolovať telesnú teplotu dotknutej osoby.**

**Ak ste zamestnancom školy, budeme spracúvať vaše kontaktné údaje, najmä telefónne číslo, s cieľom riadne a včas informovať o aktuálnej situácii v škole.**

Poskytovanie osobných údajov a lehota uchovávania

Poskytnutie osobných údajov na uvedený účel nie je povinnosťou dotknutej osoby, avšak v prípade ich neposkytnutia nemusia byť dotknutej osobe poskytnuté služby, nebude jej umožnený vstup do priestorov Školy alebo jej môžu byť nariadené iné zákonné podmienky v súvislosti s vyhlásením mimoriadnej situácie.

Osobné údaje budú spracúvané po dobu 2 mesiacov pri predložení čestného vyhlásenia (§1 ods. 5, §2 ods. 5 vyhlášky) a môžu byť poskytnuté príslušným orgánom štátu, napríklad Ministerstvu vnútra SR, Úradu verejného zdravotníctva SR, príslušnému zdravotníckemu personálu a pod.

V prípade nahliadnutia do dokladov potvrdzujúcich výnimku zo zákazu vstupu do vnútorných a vonkajších priestorov zariadení (§1 ods. 2 vyhlášky) a výnimku zo zákazu vstupu zamestnancov na pracoviská a do iných priestorov zamestnávateľa (§2 ods. 2 vyhlášky) sa osobné údaje ďalej nespracúvajú.

Práva dotknutých osôb

**Právo na prístup k osobným údajom**

Máte právo na prístup k Vašim osobným údajom a právo získať potvrdenie o tom, či sa o Vás spracúvajú osobné údaje. V prípade, že sú o Vás osobné údaje spracúvané, máte právo na informácie v rozsahu týchto zásad a na prístup k Vašim osobným údajom. Máte právo na poskytnutie kópie osobných údajov, ktoré o Vás máme k dispozícii, ako aj na informácie o tom, ako Vaše osobné údaje používame. Vo väčšine prípadov Vám budú vaše osobné údaje poskytnuté v písomnej listinnej forme, pokiaľ nepožadujete iný spôsob ich poskytnutia. Ak ste o poskytnutie týchto informácií požiadali elektronickými prostriedkami, budú Vám poskytnuté elektronicky, ak to bude technicky možné. Ak budete opakovane požadovať poskytnutie Vašich osobných údajov v tom istom rozsahu, môže Vám prevádzkovateľ účtovať primeraný poplatok zodpovedajúci administratívnym nákladom.

**Právo na opravu**

Máte právo na opravu o Vás spracúvaných osobných údajov, ak sú nesprávne alebo nepresné. Pre školu je veľmi dôležité, aby o Vás mala správne informácie. Ak preto zistíte, že informácie, ktoré o Vás škola eviduje sú neprávne, nepresné alebo neúplné, upozornite na to školu, a žiadajte o opravu Vašich údajov (napr. zmena bydliska, zmena kontaktu, zmena priezviska v prípade uzatvorenia manželstva atď.). Škola následne bez zbytočného odkladu tieto údaje opraví/doplní.

**Právo na vymazanie**

Ak Škola o Vás spracováva osobné údaje nezákonným spôsobom, napr. dlhšie ako je potrebné alebo ich spracováva bezdôvodne, máte právo na ich výmaz (tzv. právo „na zabudnutie“).

**Obmedzenie spracúvania**

Ak požiadate o opravu Vašich osobných údajov, alebo namietate proti vymazaniu Vašich osobných údajov, ak je ich spracúvanie protizákonné, alebo ak Škola už nepotrebuje osobné údaje pre svoje účely, ale môžete ich potrebovať Vy na preukazovanie alebo obhajovanie právnych nárokov, alebo ste namietali spracúvanie Vašich osobných údajov z ďalších dôvodov, Škola obmedzí spracúvanie Vašich osobných údajov, po dobu, kedy bude možné vec vyriešiť.

**Právo namietať**

Ak sa domnievate, že Škola nemá právo na spracúvanie Vašich osobných údajov, alebo ak chcete, aby automatizované rozhodnutie bolo prehodnotené, môžete proti ich spracúvaniu namietať. V takýchto prípadoch môže Škola pokračovať v ich spracovávaní iba vtedy, ak vie preukázať presvedčivé oprávnené dôvody, ktoré prevážia Vaše záujmy, práva a slobody. Vaše osobné údaje však môže Škola spracovať vždy, ak je to potrebné na určenie, uplatnenie alebo obhajobu právnych nárokov.

**Právo na prenosnosť údajov**

Máte právo získať a požiadať Školu o prenos osobných údajov, ktoré ste nám poskytli, na inú tretiu stranu, v štruktúrovanom, bežne používanom a strojovo čitateľnom formáte. Právo na získanie a prenosnosť osobných údajov sa však týka len osobných údajov, ktoré sme od Vás získali na základe súhlasu alebo na základe zmluvy, ktorej ste jednou zo zmluvných strán. Právo na prenosnosť sa nevzťahuje na osobné údaje, ktoré o vás spracúvame na základe Zákonníka práce, Zákona o bezpečnosti a ochrane zdravia pri práci prípadne na základe ďalších osobitných predpisov.

**Právo podať sťažnosť**

Ak chcete podať sťažnosť na spôsob, akým sú Vaše osobné údaje spracúvané, vrátane uplatnenia vyššie uvedených práv, môžete sa na nás obrátiť elektronicky na adresu zodpovednaosoba@ppprotect.sk alebo na kontaktné údaje uvedené v záhlaví dokumentu. Všetky Vaše podnety a sťažnosti riadne preveríme. Máte právo podať sťažnosť dozornému orgánu, ktorým je Úrad na ochranu osobných údajov Slovenskej republiky.

1. Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). [↑](#footnote-ref-2)
2. Zákon č. 18/2018 Z. z. o ochrane osobných údajov. [↑](#footnote-ref-3)